སྒོ་གང་ས་ནས་སློབ་གྲྭའི་མིང་གཟུགས་ཙམ་ལས་མེད་པ་ཞིག་ལ་སློབ་གྲྭ་གསར་འཛུགས་ཀྱི་དབུ་འབྱེད་ྋགོང་ས་ྋསྐྱབས་མགོན་ཆེན་པོ་མཆོག་ལ་ཞུ་ནུས་མ་གྱུར་ཀྱང་སེམས་པའི་ངར་ཤུགས་སྡིག་པ་མིག་བཙུམས་ཀྱིས་བཀའ་ཤག་བརྒྱུད་གསོལ་བ་བཏབ་པར་དགྱེས་བཞིན་དུ་ཞལ་གྱིས་བཞེས་ཏེ་མཛད་སྒོ་དངོས་གཞི་༡༩༦༠ཟླ་༣ཚེས་༣ཉིན་ཐུགས་གཏན་འཁེལ་བ་བཞིན་༼ཀིལ་ཀྲར་༽སློབ་གྲྭའི་མདུན་ངོས་ཀྭ་ཕིབས་ཆུང་ཆུང་དེར་ཤིང་གི་སྟག་ཁྲ་བསྒྲིགས་པ་དེའི་དཀྱིལ་དུ་སྒོ་ཆུང་ཉིས་བསྒྲིགས་ཤིག་ཡོད་པ་དེར་དར་ཚོན་དང༌།མེ་ཏོག་གི་རྒྱན་སྤྲོས།ཐང་སྟེང་དུ་ྋགོང་ས་ཆེན་པོའི་བཞུགས་ཁྲི་དང༌།སྐུའི་གཡས་གཡོན་དུ་ཡོངས་འཛིན་རྣམ་གཉིས་དང༌།བཀའ་བློན་རྣམ་པས་དབུས་ཕྱི་ནང་གི་སྐུ་མགྲོན་ཆེ་ཁག་བཞུགས་ཡུལ།ཐང་གཤོང་དུ་ཆིབས་ཞབས་རྣམས་དང༌།སློབ་གྲྭའི་དགེ་ལས།སློབ་ཕྲུག་དང་བཅས་བཞུགས་ཡུལ་གྲ་སྒྲིག་སྔོན་ཞུས་ཟིན་པ་བཞིན་ྋགོང་ས་ཆེན་པོ་སྟོན་འཁོར་རྣམས་ཕོ་བྲང་༼འབི་ལ་ཧའོ་སེ་༽ནས་དགྱེས་འཛུམ་དང་བཅས་ཆིབས་བསྒྱུར་གྱིས་ཞབས་སོར་འཁོད།སློབ་སྤྱི་ཕྲན་ཀུན་གླིང་ཛ་སག་ནས་མཛད་རིམ་ྋསྙན་སྒྲོན་ཞུས་རྗེས།ྋགོང་ས་མཆོག་ནས་མེ་ཏོག་གི་དར་ཚོན་གཅོད་འབྲེག་གྲུབ་ནས་སྒོ་ཆུང་དེའི་གཡས་གཡོན་གཉིས་ཀ་ཕྱག་གིས་འཇུས་ནས་ཐུགས་སྨོན་ཤུགས་དྲག་མཛད་ནས་གློ་བུར་དུ་སྒོ་ཆུང་དེ་དག་ཤུགས་ཀྱིས་འབྱེད་གནང་མཛད་པར་སྐབས་དེར་སྐུའི་གཡས་ཕྱོགས་སུ་ཡོད་པའི་ཨ་རིའི་ལྕམ་༼ཕིས་ཤཱ༽ཞུ་བ་བགྲེས་མོ་དེ་ཡང་འགྱེལ་གྲབས་བྱས་སོང༌།ྋགོང་ས་མཆོག་ནང་དུ་ཐད་ཀར་ཕེབས་ནས་བཀའི་ཕེབས་སྒོར།ད་ཉིན་སློབ་གྲྭའི་སྒོ་འབྱེད་རྟེན་འབྲེལ་ཧ་ཅང་ཡག་པོ་བྱུང་སོང་ཞེས་དགྱེས་མཉེས་ཀྱིས་བཀའ་བསྩལ་བྱུང༌།ཕྲན་རང་གི་བསམ་པར་སྔར་གདན་ས་ཆེན་པོ་དཔལ་ལྡན་འབྲས་སྤུངས་དགོན་པ་འཇམ་དབྱངས་ཆོས་རྗེས་ཕྱག་བཏབ་པའི་དུས་སུ་ཐོག་མའི་རྟེན་འབྲེལ་དུ་འབྲས་སྤུངས་ཚོགས་ཆེན་རྒྱབ་ཀྱི་འཇམ་དབྱངས་སྒྲུབ་ཕུག་ནང་དགེ་འདུན་བདུན་གྱིས་འཚང་ག་བརྒྱབ་ནས་མི་གཅིག་ཤི་བ་དེར་རྟེན་འབྲེལ་ཆེན་པོ་འགྲིགས་པ་རེད་ཟེར་སྲོལ་གོ་ཐོས་ཡོང་མྱོང་བའི་བྱུང་ཚུལ་དེ་དང་མཚུངས་པའི་ང་ཚོའི་སློབ་གྲྭ་དེ་ནི་གཞི་རྒྱ་ཧ་ཅང་ཆུང་ཆུང་དེའི་དབུ་འབྱེད་ཐུགས་སྨོན་རྟེན་འབྲེལ་བསམ་གྱིས་མི་ཁྱབ་པ་མཛད་པར་དགའ་བ་དཔག་མེད་བྱུང༌།